BRATISLAVA 6. septembra (SITA) - Galéria PF 01 otvára výstavu Finnish feelings in Bratislava, ktorá sa uskutoční v rámci medzinárodnej výstavy BIB. Desať renomovaných fínskych výtvarníkov na nej predstaví svoje detské knižné ilustrácie. Výstavu bude možné vidieť až do konca mesiaca v Galérii PF 01 v Bratislave na Panenskej ulici. Pre agentúru SITA to povedala garantka galérie Milota Havránková.
Výtvarníkmi, ktorí sa predstavia na výstave sú Sari Airola, Linda Bondestam, Petra Heikkilä, Liisa Kallio, Katri Kirkkopelto, Kristiina Louhi, Christel Rönns, Salla Savolainen, Virpi Talvitie a Taruliisa Warsta.
Fínsku sekciu IBBY (Medzinárodnej únie pre detskú knihu) založili v roku 1957 pod názvom Suomen nuortenkirjaneuvosto (Fínsky výbor detských kníh), pod ktorým fungovala do roku 2003, keď sa premenovala na IBBY Finland. Členmi organizácie sú učitelia, spisovatelia, ilustrátori, prekladatelia, vydavateľstvá, knižnice a iné organizácie. Cieľom IBBY Finland je podporovať medzinárodné poznanie prostredníctvom kníh pre deti a mládež. Prezentuje fínsku literatúru pre deti a mládež vo Fínsku a iných krajinách. Sekcia organizuje semináre, výstavy a stretnutia a vydáva rôzne prezentácie fínskych kníh pre deti a mládež.